Folketing
2005-11-25

Nu er det lige før, formanden burde gribe ind, for det er jo ikke vores boligudspil, vi debatterer her i dag, vil jeg gerne sige til fru Charlotte Fischer. Jeg kunne så med god ret spørge: Hvorfor vil De Radikale opkræve så mange penge fra lejerne udeomkring ved at lade dem finansiere gennem deres dispositionsfonde til centrale midler, hvor de jo har regnet med, at de skulle bruges til hjemfaldsafgifter, til at forbedre kvaliteten osv.? Men tilbage til spørgsmålet. Jeg vil godt sige, at vi prioriterer huslejenedsættelser på 25 pct. de steder, hvor behovet er størst, og vi har sagt, at vi over en periode vil sætte 4 mia. kr. af. Derudover vil vi bruge flere penge til renoveringer, og vi vil bruge penge til at bygge billige almene familieboliger, hvor behovet er størst, nemlig i København og Århus og de større byer. Vi synes ikke, der skal bygges en masse nye familieboliger de steder, hvor behovet ikke er der; vi ved, at der er ledige lejligheder i Haderslev og andre steder. Det er det, der er vores prioritering. Det er fair nok, at andre kan have en anden prioritering, men vi synes, det er nu er på tide, at man gør også ghettoområderne konkurrencedygtige ved at sætte huslejerne ned visse steder, og det er jo præcis det, regeringens eget ghettoudvalg med Jørgen Nue Møller i spidsen siger. Så derved er vi jo på god og sikker grund også i forhold til eksperterne.